Covid-19: Strenger maatreëls binnekort verwag | Maroela Media
Die nasionale bevelraad vir die hantering van kwessies rakende die koronavirus het Dinsdag vergader te midde van ál meer sprake van Suid-Afrika se dreigende derde virusgolf.
Verskeie kenners en belanghebbendes het vandag aan Maroela Media gesê hulle hoop en vertrou dat die regering uit die afgelope jaar se ervaring geleer het en nié weer 'n vlak 4- of vlak 5-inperking ten koste van die ekonomie sal instel nie. Kenners voorspel egter dat die regering weer strenger maatreëls sal afkondig, hoewel 'n verbod op drank en die sluit van skole nie verwag word nie.
Suid-Afrika het tans meer as 40 000 aktiewe Covid-19-gevalle, met tussen 2 000 en 3 000 mense wat daagliks positief toets vir Covid-19. Gauteng is tans die provinsie met die meeste aktiewe gevalle (11 108).
Connie Mulder, hoof van die Solidariteit Navorsingsinstituut (SNI), voorspel dat ál meer gevalle oor die volgende drie weke aangemeld sal word voordat die derde virusgolf in Junie en Julie sal tref.
Projeksies toon dat die golf dan moontlik sy kruin teen die einde van Junie en begin Julie sal bereik voordat Suid-Afrika teen Augustus oor die ergste behoort te wees.
Dr. Nathi Mdladla, 'n medeprofessor en hoof van die intensiewesorgeenheid by die Dr. George Mukhari- akademiese hospitaal en die Sefako Makgatho-universiteit, sê hy sal verras wees as die regering weer 'n uiters streng afsonderingstydperk instel.
"As hulle dit doen, sal dit belaglik wees. Daar was reeds twee golwe. Ek werk in die intensiewesorgeenheid. Ek sien die lyding, die verlies … maar ek sien nie dat getalle tydens 'n streng inperkingstydperk daal nie."
Mdladla sê hy hoop die regering het lesse uit die vorige twee virusgolwe geleer. Hy wys daarop dat infeksies styg en weer daal wanneer dit 'n kruin bereik en die instel van 'n afsonderingstydperk kan dié keerpunt bloot uitstel.
Oor bespiegeling van 'n hoër inperkingsvlak sê Mdladla dit gaan "afhang na wie die regering luister".
"Die besluit moet gegrond wees op 'n balans. Ons kan nie net aanhou sê dit gaan oor die red van lewens nie, want ons moet mense se inkomste ook red."
Mdladla meen die beste roete om die verspreiding van die virus te keer, is vir mense om hul gedrag aan te pas.
Mulder vermoed dat Suid-Afrika binnekort na 'n hoër vlak van inperking sal beweeg.
"Die regering het net een knoppie om hierdie ding te hanteer en ek vermoed dat hy weer op daardie knoppie gaan druk."
Barend Uys, navorsingshoof by AfriForum, sê daar is teen dié tyd genoeg inligting wat daarop dui dat inperking nié help om die verspreiding van Covid-19 te stuit nie.
Uys meen dit sal meer sinvol vir die regering wees om op die vroeë behandeling van Covid-19 te fokus en te verseker dat die nodige medisyne hiervoor beskikbaar gestel word.
Uys is ook gesteld op die verwoestende uitwerking van 'n streng inperking op die ekonomie. "Ons kan nie 'n besluit neem wat mense verhoed om werk toe te gaan nie, want dit gaan armoede tot gevolg hê en armoede is wat die heel meeste sterftes sal veroorsaak."
Prof. Barry Schoub, voorsitter van die ministeriële advieskomitee oor entstowwe, glo op sy beurt dat strenger maatreëls tog in dié stadium oorweeg moet word. "Strenger beperkings moet eerder so gou doenlik ingestel word. Dit moet egter 'n fokus op openbare gesondheidsbehoeftes wees en ekonomiese skade tot die minimum beperk."
Prof. Alex van den Heever, 'n gesondheidsekonoom verbonde aan Wits se Skool vir Regeringskunde, glo ook dat strenger afsonderingsregulasies die verspreiding van die virus kan beperk, míts die regering op openbare byeenkomste fokus.
Hy meen egter ook dat die ekonomie hoegenaamd nié weer onder enige afsonderingsregulasies mag of kan ly nie. Die regering sal dus 'n strenger inperking "deeglik moet oorweeg", sê hy.
Sluit van skole
Chris Klopper, uitvoerende hoof van die SAOU, vermoed dat Suid-Afrika na vlak 2 van afsondering sal skuif. Hy glo egter nie dit sal nodig wees vir die skole om dan te sluit nie.
Volgens Klopper het skole ná meer as 'n jaar sedert die uitbreking van Covid-19 genoegsame maatreëls en protokol ingestel om die veiligheid van onderwysers en leerders te verseker.
Hy wys ook daarop dat die verspreiding van die koronavirus deur middel van kontaksport nie meer 'n probleem is nie, nadat alle kontaksportsoorte opgeskort is. Klopper noem wel dat die meeste Covid-19-infeksies onder leerders buite die skoolterrein plaasvind – veral onder hoërskoolleerders wat sosiaal verkeer.
Hy doen voorts 'n beroep op die regering om die inenting van onderwysers te prioritiseer aangesien onderwysers in hul beroep aan "tussen 100 en 150 huisgesinne per dag" blootgestel word.
Nóg 'n alkoholverbod
Volgens Sibani Mngadi, voorsitter van die Suid-Afrikaanse Vereniging vir Drankhandelsname (Salba), het die vereniging in dié stadium nog geen aanduiding van die regering ontvang dat nog 'n alkoholverbod oorweeg word nie.
"Soos ons verstaan, het die ministeriële adviesraad nie 'n algehele verbod op die koop en verkoop van drank gedurende die tweede golf voorgestel nie. Ons hoop dit bly so.
"Ons wil glo dat die regering nou al deeglik bewus is van die skadelike uitwerking van 'n alkoholverbod op die ekonomie."
Maroela Media het vroeër berig die ministeriële adviesraad se aantekeninge toon dat dié raad nooit 'n algehele verbod op die koop en verkoop van drank oor Desember voorgestel het nie, maar slegs aanbeveel het dat drankverkope tot sommige dae beperk word.
Die regering het egter ondanks dié aanbeveling en pleidooie van rolspelers in die drankbedryf besluit om 'n algehele drankverbod van vyf weke lank oor die feestyd in te stel.
En hier gaan ons alweer!!
Dankie tog, die liggies begin aangaan "…die getalle neem nie af a.g.v streng inperkings nie" wat wel gebeur, is dat mense hongerly omdat hul nie kan werk nie. Anders as die wat so pro regulasies is leef die meeste mense in SA "van die hand na die mond". As hy vandag werk in jou tuin, het hy vandag kos vir sy mense. Maar die paranoïes wat in vrees lewe wil dit nie hoor nie, hul is so bang dat hul vergeet om te dink aan die skade wat hul doen sonder om werklik n groot invloed op die virus te… Lees meer »
En so word die leun maar net daagliks herhaal totdat dit n feitelike waarheid is ne.
Wat die Dr. nie sê wat musiek vir domastrante ore is nie is dat die inperkings TE LAAT ingestel word. Meeste mesnse wat siek word en hospitaal toe gaan gaan tussen 7 en 10 dae na positiewe toets hospitaal toe. Waarom neem die infeksies dan af so 14 dae NA inperkings ingestel is ? Gaan kyk na die vorige golwe 1 en 2. Logika ontbreek baie mense……
Skole is oortrek van die virus? 27 skole vanaf Maandag gesluit vir sanitering, 2 kinders by my kind sê skool positief getoets, klasse in isolasie, en dit is maar net waarvan hulle weet?